Ян Янавіч Глябовіч меў двух сыноў – Яна і Мікалая. Першы памер у маладосці. Пасля смерці бацькі Жаслаўль перайшоў ва ўласнасць Мікалая Глябовіча. Падчас руху процідзеяння распаўсюджванню пратэстантызму - Контррэфармацыі Мікалай перайшоў у каталіцтва, адабраў замкавы храм у кальвіністаў і перадаў яго каталікам. Такім чынам, кальвінскі збор быў пераасвячоны ў касцел св. Міхаіла Архангела. Акрамя перадачы каталікам пратэстанцкага храма, М. Я. Глябовіч у 1625 г. будуе ў горадзе каля рынкавай плошчы драўляны касцел Нараджэння Найсвяцейшай Панны Марыі.